
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	27 ianuarie 2011

	Nr.
	27/842


R A P O R T

asupra proiectului de Lege pentru aprobarea Ordonanţei de urgenţă a Guvernului nr.94/2010 privind unele măsuri în domeniul asigurării unor categorii de persoane în sistemul public de pensii
În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 844 din 13 decembrie 2010, cu dezbaterea pe fond, în procedură de urgenţă, a proiectului de Lege pentru aprobarea Ordonanţei de urgenţă a Guvernului nr.94/2010 privind unele măsuri în domeniul asigurării unor categorii de persoane în sistemul public de pensii.
La întocmirea prezentului raport Comisia a avut în vedere:
· avizul favorabil al Consiliului Legislativ (nr.1281/27.10.2010)
· avizul favorabil al Consiliului Economic şi Social (nr.2671/28.10.2010).
Proiectul de lege are ca obiect de reglementare crearea cadrului legal în temeiul căruia persoanele care nu au calitatea de pensionari şi nu au fost asigurate în sistem să poată solicita recunoaşterea asigurării prin plata contribuţiei de asigurări sociale, respectiv încheierea unui contract de asigurare socială cu casa de pensii teritorială competentă, pentru o perioadă de maximum 5 ani anteriori de la data încheierii contractului, în vederea completării stagiului minim de cotizare pentru condiţii normale de lucru.
Comisia propune Plenului Camerei Deputaţilor aprobarea proiectului de lege în forma prezentată întrucât prin măsurile instituite se evită atât excluderea socială a unor categorii de persoane care nu pot accede la o pensie din sistemul public de pensii deoarece nu îndeplinesc condiţiile prevăzute de lege cu privire la stagiul de cotizare, cât şi creşterea numărului de persoane care, în lipsa condiţiilor de pensionare, ar apela la sistemul de asistenţă socială, fapt ce ar împovăra bugetul de stat.
Proiectul de lege face parte din categoria legilor ordinară, conform prevederilor art.73 alin.(1) din Constituţia României, republicată.

La dezbaterile care au avut loc în şedinţa comisiei din 26 ianuarie 2011 a participat, în conformitate cu prevederile art.55 din Regulamentul Camerei Deputaţilor, doamna Doina Pârcălabu, preşedintele Casei Naţionale de Pensii şi Alte Drepturi de Asigurări Sociale.
La lucrările comisiei au fost prezenţi 29 de deputaţi, din totalul de 30 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost adoptat de Senat în şedinţa din 8 decembrie 2010.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

PREŞEDINTE,




SECRETAR,


Victor Paul Dobre



Kerekes Karoly

Întocmit,

Expert parlamentar Monica Rallu Curta

